《九月望夕同自得朝爽台小酌玩月步韵》
明代·邓云霄

三径幽栖郭外偏，开尊还在菊花先。德星千里人同聚，宝月重轮影正圆。

招隐小山歌桂树，延年大药种芝田。紫霞漫道相邻近，坐对青莲是谪仙。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。